Klagtes van verkragting teen polisiebevelvoerder ontken(Foto: SA Polisie) Die bestuur van die polisie in Mpumalanga het sy verbasing uitgespreek oor ŉ berig in die Mail & Guardian dat ses vroue glo berading ontvang het vir seksuele misdade deur die waarnemende stasiebevelvoerder van Witbank. Brig. Leonard Hlathi, woordvoerder van die polisie, het in ŉ verklaring gesê die Mail & Guardian het verlede week berig dat hy ŉ dossier gesien het oor dié bewerings van seksuele aanranding teen brig. Sifiso Cele. Twee vroue het glo ŉ onderhoud met die koerant van die hand gewys, maar die inhoud van die dossier bevestig. Verdere bewerings word gemaak dat lt.kol. Anya Chrissopoulos, die provinsiale hoof van sielkundige dienste in Mpumalanga, berading vir die ses vroue aangebied het. “Die bestuur van die SAPD wil dit duidelik stel dat daar geen dossier van dié aard onder die aandag van die bestuur gebring is nie. Lt.kol. Chrissopoulos was ook geskok om te hoor dat haar naam by die saak betrek word. Sy het aan die bestuur gesê sy is hoegenaamd nie bewus van sulke bewerings teen brig. Cele nie,” het Hlathi bygevoeg. “Dit kan slegs as ŉ smeerveldtog teen die betrokke beampte beskou word.” Hlathi sê die polisie wil die gemeenskap daaraan herinner dat seksuele misdade in ŉ baie ernstige lig beskou word. “Daar is gevolglik geen manier dat die beampte nie in hegtenis geneem sou word indien hy vroue verkrag of seksueel aangerand het nie. As daar enige bewerings van dié aard teen brig. Cele aanhangig gemaak is, sou beamptes hom dadelik in hegtenis geneem het.” Die provinsiale polisie doen ŉ beroep op die verslaggewer van die Mail & Guardian om sy feite te verifieer voor enige storie gepubliseer word, het hy bygevoeg.